Nepaisant priemonių, kurių jau imtasi ar kurių planuojama imtis, galima daryti prielaidą, kad dėl itin glaudžių ekonominių ir prekybos santykių su Jungtine Karalyste kai kurioms valstybėms narėms išstojimas be susitarimo padarys didesnį poveikį nei kitoms. Net jei labai sunku jį tiksliai įvertinti, jis turės didelės įtakos ekonomikai, darbo rinkai ir viešiesiems finansams, visų pirma trumpuoju laikotarpiu. Nors tai bus išskirtinis įvykis, jo trikdantis poveikis ir šio poveikio našta viešiesiems finansams, tiesiogiai susijusi su išstojimu be susitarimo, galėtų tapti didelio masto nelaime ir todėl solidarumo principo, kuris yra Europos Sąjungos solidarumo fondo pagrindas, taikymas būtų pateisinamas siekiant sušvelninti šį poveikį.

Todėl Komisija siūlo išlaikyti principus, kuriais remiamasi suteikiant prieigą prie Europos Sąjungos solidarumo fondo lėšų. Atitinkamai, minimalus viešųjų išlaidų, susijusių su išstojimu be susitarimo, lygis siekiant gauti Europos Sąjungos solidarumo fondo lėšų yra 0,3 proc. BNP arba 1,5 mlrd. EUR 2011 m. kainomis (taikoma mažesnė suma), t. y. pusė gaivalinėms nelaimėms taikomos sumos. Tokių išlaidų įrodymus pateikti ir įrodyti, kad jos tiesiogiai susijusios su išstojimu be susitarimo, turi valstybė narė.

Jei Jungtinė Karalystė netvarkingai išstos iš ES, valstybių narių ekonomikai numatomi sunkūs padariniai. Tačiau įvertinti tiesioginę žalą beveik neįmanoma. Todėl neįmanoma taikyti tokio paties požiūrio kaip gaivalinių nelaimių atveju. Vietoje to Komisija siūlo kaip atitiktį reikalavimams vertinti valstybių narių biudžetams tenkančią finansinę naštą siekiant patenkinti papildomus poreikius, kylančius dėl išstojimo be susitarimo ir tiesiogiai su juo susijusius. Tai iš esmės atitinka valstybei tenkančią paramos reikalavimus atitinkančios tiesioginės žalos dalį (pavyzdžiui, viešosios infrastruktūros atkūrimo sąnaudos, pagalba gyventojams, gelbėjimo paslaugos ir kt.) gaivalinių nelaimių atveju. Ši valstybei tenkanti paramos reikalavimus atitinkančios bendros žalos dalis labai skiriasi priklausomai nuo nelaimės ir nukentėjusios šalies. Vidutiniškai ji sudaro apie 50 proc. visos žalos.

laikydamiesi įprastos teisėkūros procedūros,

kadangi:

(1)Europos Sąjungos solidarumo fondas (toliau – Fondas) įsteigtas Tarybos reglamentu (EB) Nr. 2012/2002. Fondas sukurtas siekiant valstybėms narėms nepaprastosios padėties atvejais teikti finansinę paramą , kaip konkrečią Europos solidarumo išraišką nelaimės atvejais;

(2)2017 m. kovo 29 d. Jungtinė Karalystė pranešė apie savo ketinimą išstoti iš Sąjungos pagal Europos Sąjungos sutarties (toliau – ES sutartis) 50 straipsnį. Jei Europos Vadovų Taryba, susitarusi su Jungtine Karalyste, vieningai nenuspręs pratęsti termino, Sutartys Jungtinei Karalystei nustoja būti taikomos nuo Susitarimo dėl išstojimo įsigaliojimo dienos arba, jei tokio susitarimo nėra, praėjus dvejiems metams po to, kai gautas pranešimas;

(3)2019 m. balandžio 11 d., gavusi Jungtinės Karalystės prašymą, Europos Vadovų Taryba susitarė dar kartą pratęsti ES sutarties 50 straipsnio 3 dalyje nustatytą terminą iki 2019 m. spalio 31 d. Jei Jungtinė Karalystė iki 2019 m. spalio 31 d. neratifikuos Susitarimo dėl išstojimo arba nepaprašys trečią kartą pratęsti termino, dėl kurio Europos Vadovų Taryba turės susitarti vieningai, Jungtinė Karalystė išstos iš Sąjungos be susitarimo ir nuo 2019 m. lapkričio 1 d. taps trečiąja šalimi;

(4)siekiant sušvelninti Jungtinės Karalystės išstojimo iš Sąjungos be susitarimo ekonominį poveikį ir parodyti solidarumą su labiausiai nukentėjusiomis valstybėmis narėmis šiomis išskirtinėmis aplinkybėmis, Reglamentas (EB) Nr. 2012/2002 turėtų būti iš dalies pakeistas, kad būtų padedama padengti susijusias viešąsias išlaidas;

(5)tai yra išskirtinis Fondo lėšų panaudojimo atvejis, todėl jo parama siekiant sušvelninti valstybėms narėms tekusią didelę finansinę naštą, kurią tiesiogiai sukėlė Jungtinės Karalystės išstojimas iš Sąjungos be susitarimo, turėtų būti tikslinga ir teikiama nustatytą laikotarpį, kad būtų išsaugota Fondo pirminė paskirtis ir jo pajėgumai reaguoti į gaivalines nelaimes;

(6)šio išskirtinio Fondo lėšų panaudojimo tikslu tikslinga nustatyti mažiausią numatomos žalos sumą, kurią viršijus valstybė narė gali prašyti Fondo paramos dėl Jungtinės Karalystės išstojimo iš Sąjungos be susitarimo. Be to, reikia iš dalies pakeisti atitikties reikalavimams taisykles ir į jas įtraukti paramą viešosioms išlaidoms, patirtoms dėl Jungtinės Karalystės išstojimo iš Sąjungos be susitarimo;

(7)kad valstybėms narėms būtų užtikrintos vienodos sąlygos, turėtų būti nustatytas vienas terminas, taikytinas visoms valstybėms narėms, iki kurio jos gali pateikti paraiškas dėl Fondo finansinio įnašo, be galimybės papildyti paraišką po to termino siekiant įtraukti papildomų išlaidų;

(8)kad būtų išsaugota galimybė Fondo lėšas panaudoti gaivalinių nelaimių atveju, pagal jo pirminę paskirtį, turėtų būti nustatytos paramos, susijusios su Jungtinės Karalystės išstojimu iš Sąjungos be susitarimo, biudžeto ribos;

(9)Fondo paramai, kuri skirta didelei finansinei naštai, tenkančiai valstybėms narėms dėl Jungtinės Karalystės išstojimo iš Sąjungos be susitarimo, sušvelninti, turėtų būti taikomos tos pačios įgyvendinimo, stebėsenos, ataskaitų teikimo, kontrolės ir audito taisyklės, kaip bet kurios kitos Fondo intervencijos atveju. Be to, atsižvelgiant į didelę viešųjų išlaidų, kurios gali būti tinkamos finansuoti paramos lėšomis, įvairovę, svarbu užtikrinti, kad būtų laikomasi kitų ES teisės aktų nuostatų, visų pirma valstybės pagalbos taisyklių;

(10)Komisija turėtų galėti greitai priimti sprendimą skirti konkrečius finansinius išteklius ir juos mobilizuoti kuo greičiau. Todėl galiojančios nuostatos dėl avanso mokėjimų turėtų būti sustiprintos padidinant jų sumas;

(11)šis Reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje ir turėtų būti taikomas nuo dienos, einančios po dienos, kurią Jungtinei Karalystei nustoja būti taikomos Sutartys pagal ES sutarties 50 straipsnio 3 dalį, nebent iki tos dienos būtų įsigaliojęs su Jungtine Karalyste sudarytas susitarimas dėl išstojimo;

(12)todėl Reglamentas (EB) Nr. 2012/2002 turėtų būti atitinkamai iš dalies pakeistas,

PRIĖMĖ ŠĮ REGLAMENTĄ:

1 straipsnis

Reglamentas (EB) Nr. 2012/2002 iš dalies keičiamas taip:

(1)Prieš 1 straipsnį įterpiama ši antraštinė dalis:

„I ANTRAŠTINĖ DALIS

TAIKYMO SRITIS IR ATITIKTIS REIKALAVIMAMS“

(2)1 straipsnis papildomas šia pastraipa: